Torsdag aften lidt efter klokken 20 mistede Preben Bislev fra Trekroner sin to et halvt år gamle jagthund, da han var på andejagt ved Lund Fjord syd for Fjerritslev. Efter at have hørt skud fra en nabomark, fandt jægeren sin hund liggende i nogle høje siv - skudt i hovedet. Gerningsmanden var der ikke spor af. Fredag aften blev en 60 årig mand afhørt af Midt- og Vestjyllands Politi, og han erkendte at have skudt hunden. Han har forklaret, at han troede, at den tyske korthårede hønsehund var en ræv. Preben Bislev og hans jagtkammerat havde set en mørkeblå firhjulstrækker køre fra stedet, og det var blandt andet bilen, der førte politiet på sporet af manden. Ifølge politikommissær Knud Lauridsen fra Midt- og Vestjyllandspoliti venter der formentlig manden en bødestraf. Dels for at skyde en anden mands hund, hvilket i juridisk sammenhæng betragtes som hærværk. Dels for at skyde efter mørkets frembrud, hvilket er et brud på jagtloven. Det kan være en skærpende omstændighed, at manden kørte fra stedet uden at give sig til kende. Derudover vil Preben Bislev kræve en klækkelig erstatning af den sigtede for tabet af sin veltrænede jagthund.

Referat:
En 60-årig mand fra Thistedområdet er sigtet efter hærværksloven og jagtloven.